Lið ÍA í 1. deild karla í körfubolta tekur á móti liði Augnabliks úr Kópavogi í Íþróttamiðstöðinni á Jaðarsbökkum í kvöld . Liðin áttust við síðast í desember þar sem Skagamenn unnu 71 : 92 . ÍA er fyrir leik kvöldsins í tíunda og neðsta sæti 1. deildar með fjögur stig en liðið er þó jafnt Augnablik og Reyni Sandgerði að stigum sem eru í níunda og áttunda sæti . Níunda og tíunda sæti eru fallsæti og því er leikur kvöldsins afar mikilvægur fyrir Skagamenn . Síðasti leikur ÍA er loks gegn Reyni Sandgerði föstudaginn 22. mars í Sandgerði . Sigri Skagamenn þessa tvo leiki er sæti þeirra í 1. deild að ári tryggt . Leikur kvöldsins hefst kl. 19:15 og er ástæða til að hvetja Akurnesinga til að mæta á pallana á Jaðarsbökkum og hvetja sína menn til dáða .